作者:李曾伯
標題:沁園春
內容:弧矢四方，江漢一萍，少年壯遊。嘆而今老矣，祗宜野服，欲何為者，還著輕裘。匹馬蕭蕭，孤鸞杳杳，城郭重來空白頭。西風裡，對一番新月，又荻花秋。依然千古荊州。問劉表諸人還在不。向亭前舉酒，不堪北顧，船頭擊楫，忍負中流。遠水長天，淡煙衰草，還是當時王粲樓。何如且，倩吳歌楚舞，一洗新愁。